WASE 128
Raica o Pailato kei Eroti ni Sega na Cala i Jisu
MACIU 27:12-14, 18, 19 MARIKA 15:2-5 LUKE 23:4-16 JONI 18:36-38
-
VAKATAROGI JISU O PAILATO KEI EROTI
E vakaraitaka vakadodonu vei Pailato o Jisu ni tui dina o koya, e sega tale ga ni vakavu leqa e Roma nona Matanitu. E kaya kina o Jisu: “E sega ni vakavuravura na noqu Matanitu. Ke vakavuravura na noqu Matanitu, era na vala na noqu tamata meu kua ni soli yani vei ira na Jiu. Ia e sega sara ga ni vu eke na noqu Matanitu.” (Joni 18:36) Io, e tiko na nona Matanitu, ia e sega ni vakavuravura.
Mani tarogi Jisu o Pailato: “Ia o iko na tui?” Sa qai vakatakila o Jisu vei Pailato ni donu nona nanuma ena nona tukuna: “O sa kaya tiko ga mai niu tui. Qo na vuna au sucu mai kina, qo tale ga na vuna au lako mai kina i vuravura meu tukuna na ka dina. O ira kece era totaka na dina era rogoca na noqu vosa.”—Joni 18:37.
Sa tukuna oti o Jisu vei Tomasi: “O yau na sala, na dina, kei na bula.” Sa rogoca tale ga o Pailato ni lako mai o Jisu e vuravura me tukuna na “ka dina” me baleta nona Matanitu. E vakadeitaka gona o Jisu me yalodina tiko ga ke mani mate mada ga kina. E tarogi koya o Pailato: “Na cava na ka dina?” E sega ni vinakata o Pailato me saumi tale nona taro, sa rauti koya ga na ka e rogoca me tauca kina nona lewa me baleti Jisu.—Joni 14:6; 18:38.
E lesu i tuba o Pailato vei ira na ilala levu. A rairai tiko e yasana o Jisu ena nona tukuna vei ira na iliuliu ni bete kei ira na tu e kea: “Au sega ni raica e dua na cala vua na tamata qo.” Era cudruvaka na ilala levu na vakatulewa ya, ra qai kaya: “E yavalati ira na lewenivanua ena nona veivakavulici ena vanua taucoko o Jutia, e tekivu sara ga mai Kalili me yaco mai ke.”—Luke 23:4, 5.
E rairai kurabuitaka o Pailato na levu ni nodra vinakata na Jiu me vakamatei o Jisu. Nira qoqolou tiko na iliuliu ni bete kei na qase, e tarogi Jisu sara o Pailato: “O sega ni rogoca na levu ni ka era beitaki iko tiko kina?” (Maciu 27:13) E kurabuitaka vakalevu o Pailato ni kaukaua nodra veibeitaki, ia e galu tu ga o Jisu.
Era vakaraitaka na Jiu ni a ‘tekivu mai Kalili’ o Jisu. Ni kila o Pailato ni kai Kalili o Jisu, e vakavure vakasama qori vua ena ka me cakava me kua ni beitaki kina ena nona lewai o Jisu. E tiko voli e Jerusalemi ena gauna ni Lakosivia o Eroti Anitipasa (na luvena tagane o Eroti na Ka Levu) na iliuliu ena yasana o Kalili. E mani talai Jisu vei Eroti o Pailato. O Eroti Anitipasa qo a tamusuka na ului Joni na Dauveipapitaisotaki. Ni rogoca e muri o Eroti na cakacaka veivakurabuitaki i Jisu, e leqataka de sa vakaturi mai na mate o Joni.—Luke 9:7-9.
Dua na ka nona marau o Eroti ni raici Jisu, sega ni baleta nona via vukei koya se me kila na dina ni ka e beitaki kina. E via kila ga eso na ka e baleti Jisu qai “via raica sara ga eso nona cakamana.” (Luke 23:8) E ka ni rarawa ni sega ni cakava o Jisu na ka e vinakata o Eroti. Ni vakatarogi koya mada ga o Eroti, e galu tu ga o Jisu. E mani “vakasewasewani koya” o Eroti kei ira na nona sotia ni sega ni yaco na lomadra. (Luke 23:11) Era vakasulumi koya ena dua na isulu totoka ra qai vakalialiai koya. Oti e talai Jisu lesu vei Pailato o Eroti. Erau dau veimecaki tu e liu o Eroti kei Pailato, ia qo rau sa veitokani vinaka.
Ni lesu yani o Jisu, e kacivi ira sara na iliuliu ni bete, nodra iliuliu na Jiu, kei ira na lewenivanua o Pailato qai kaya: “Niu vakatarogi koya e matamuni e sega sara ga ni dua na ka au raica me tokona nomuni veibeitaki. O Eroti mada ga e vakasukai koya mai ni sega ni raica Luke 23:14-16.e dua na ka, e sega ni cakava o koya e dua na cala me mate kina. Au na totogitaki koya ga qai sereki koya.”—
Dua na ka nona via sereki Jisu o Pailato ni kila nira soli koya yani na bete ena nodra vuvu. E yaco e dua tale na ka sa qai vakadeitaka ga kina o Pailato me sereki Jisu. E vakauitukutuku yani vua o watina ni dabe tu o Pailato ena idabedabe ni veilewai: “Kua ni cakava e dua na ka vua na tamata yalododonu qori, e vakaleqai au vakalevu nikua na ka au tadra [e vu vakalou] me baleti koya.”—Maciu 27:19.
E sega na cala i Jisu qai dodonu me sereki koya o Pailato, ia ena rawa vakacava qori?
ssw_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn